b'\n_START_ARTICLE_\nStrojno prevajanje na osnovi slovarja\n_START_PARAGRAPH_\nStrojno prevajanje na osnovi slovarja ali "direktno strojno prevajanje" je najstarej\xc5\xa1a in najmanj priljubljena metoda strojnega prevajanja. Prevaja se dobesedno (kot so besede vzporejene v slovarju) in neposredno v ciljni jezik. Razli\xc4\x8dnim pomenom besede se navadno ne pripisuje velikega pomena. Sistemi za direktno strojno prevajanje so v osnovi dvojezi\xc4\x8dni in enosmerni. Za prevajanje je potrebno le malo slovni\xc4\x8dne in pomenske analize (slovarska gesla so lahko morfolo\xc5\xa1ko analizirana in lematizirana, ni pa nujno), analiza izhodi\xc5\xa1\xc4\x8dnih besedil pa je usmerjena k le enemu ciljnemu jeziku. Sistemi direktnega strojnega prevajanja predstavljajo prvo generacijo strojnih prevajalnikov, ki pa se niso najbolj obnesli, zato sta jih nadomestili bolj izpopolnjeni metodi: interlingua in transferna metoda strojnega prevajanja._NEWLINE__NEWLINE_\xc4\x8ceprav je ta pristop strojnega prevajanja najmanj prefinjen, je primeren za prevajanje dolgih seznamov besed, ki niso vezane v stavke (na primer inventarji, preprosti katalogi izdelkov in storitev \xe2\x80\xa6). To metodo lahko uporabljamo tudi za pospe\xc5\xa1itev ro\xc4\x8dnega prevajanja, \xc4\x8de prevajalec obvlada tako izvirni kot ciljni jezik in tako prepozna slovni\xc4\x8dne in skladenjske napake.'